b'\n_START_ARTICLE_\nMisija Evrovizija\n_START_PARAGRAPH_\nMisija Evrovizija je bilo slovensko pevsko tekmovanje oziroma resni\xc4\x8dnostni \xc5\xa1ov, predvajan na RTV Slovenija. Oddaja je potekala od oktobra 2011 do januarja 2012, njen namen pa je bil izbrati slovenskega predstavnika za Pesem Evrovizije 2012 v Bakuju._NEWLINE_Voditelj oddaje je bil Klemen Slakonja, ki je vsak teden pripravil imitacijo znanega glasbenega izvajalca (Bono, James Blunt, Enrique Iglesias, Lenny Kravitz, Ricky Martin, Anastacia, Chris Martin, Tom Jones, Jon Bon Jovi, Sting, Shakira, Eros Ramazzotti, Tina Turner). S tekmovalci sta se pogovarjala Maja Keuc in Zlatko._NEWLINE_Vlogo sodnikov, ki so iz tedna v teden ocenjevali nastope, skupaj z gledalci odlo\xc4\x8dali o tem, kdo napreduje v naslednji krog, in pomagali tekmovalcem pri izbiri pesmi in pripravah na nastop, so prevzeli Darja \xc5\xa0vajger, Raay, Jonas \xc5\xbdnidar\xc5\xa1i\xc4\x8d in Tina Marin\xc5\xa1ek._NEWLINE_Maja, Zlatko, Darja, Tina in Klemen so poskrbeli tudi za glasbene to\xc4\x8dke, v ve\xc4\x8dini oddaj pa so nastopili tudi posebni glasbeni gostje. Tekmovalce in nastopajo\xc4\x8de je spremljala plesna skupina Maestro._NEWLINE_Oddaja si je prislu\xc5\xbeila 4 nominacije za nagrado viktor: voditelj Klemen Slakonja je bil nominiran za strokovnega viktorja za najbolj\xc5\xa1ega voditelja zabavne televizijske oddaje in viktorja popularnosti za najbolj\xc5\xa1o televizijsko osebnost, Misija Evrovizija pa je bila nominirana za strokovnega viktorja za najbolj\xc5\xa1o zabavno televizijsko oddajo in viktorja popularnosti za najbolj\xc5\xa1o televizijsko oddajo. Klemen je zmagal v obeh kategorijah, v katerih je bil nominiran, Misija Evrovizija pa je prejela strokovnega viktorja za najbolj\xc5\xa1o zabavno televizijsko oddajo.\n_START_SECTION_\nMisija Ema 2012\n_START_PARAGRAPH_\nFinalni oddaji Misije Evrovizije je 26. februarja 2012 sledila \xc5\xa1e Misija Ema 2012. Eva Boto in dvoj\xc4\x8dici Prusnik so se predstavile vsaka s 3 izvirnimi pesmimi. V superfinalu je slavila Eva Boto s pesmijo Verjamem in tako postala slovenska predstavnica na Pesmi Evrovizije 2012 v Bakuju.'